b"\n_START_ARTICLE_\nOdd Henrik Johnsen\n_START_SECTION_\nLuftsport\n_START_PARAGRAPH_\nI 1975 startet Odd Bod\xc3\xb8 Hang & Paraglider Klubb og allerede i 1976 deltok han i Nordisk Mesterskap innen hanggliding. I 1977 grunnla han hang- og paragliderstevnet Midnattsol Cup (MSC) i Bod\xc3\xb8. Midnattsol Cup har fra da og frem til idag v\xc3\xa6rt en \xc3\xa5rlig begivenhet med konkurranser og friflyging som har bidratt til \xc3\xa5 gj\xc3\xb8re Bod\xc3\xb8 verdenskjent i luftsportskretser. I 1977 ledet han ogs\xc3\xa5 Norsk Aero Klubbs virksomhet innen hanggliding for \xc3\xa5 f\xc3\xa5 dette inn i lovlige former. I 1980 satte han motor p\xc3\xa5 hangglideren og Johnsen var straks ute med ny \xc2\xabtrike\xc2\xbb. _NEWLINE_I 1982 fl\xc3\xb8y Johnsen som eneste nordmann strekningen London \xe2\x80\x93 Paris med motorisert hangglider (Mikrofly) og samme \xc3\xa5r f\xc3\xa5r han oppkalt et fjell i Sverige etter seg, Odd's Hill, som ligger rett over grensen fra Junkerdalen. F\xc3\xb8rst i 1983 fikk Johnsen sitt offisielle mikroflybevis og i 1985 ledet han den tekniske beskrivelsen av mikrofly. I 1990 hentet han den f\xc3\xb8rste paraglideren til Bod\xc3\xb8 og i 1992 fikk han sin offisielle paraglider fly- og instrukt\xc3\xb8rlisens. I 1995 ble Johnsen utnevnt til \xc3\xa6resmedlem i Bod\xc3\xb8 Hang og Paraglider klubb. I 2006 mottok han Norsk Aero Klubbs hederstegn i s\xc3\xb8lv for lang og god tjeneste innen luftsport Under Midnattsol Cup i 2010 ble han som grunnleggeren av stevnet hedret med en minneplakett p\xc3\xa5 Keiservarden etter at han gikk bort samme v\xc3\xa5r. Alle som tar av fra lyngen eller matta p\xc3\xa5 Keiservarden vil g\xc3\xa5 forbi plaketten.\n_START_SECTION_\nDykking og brannmann\n_START_PARAGRAPH_\nOdd jobbet som reservebrannkonstabel ved Bod\xc3\xb8 kommune fra 1948 til 1953. I 1954 ble han ansatt som brannmann (teknisk stabssersjant) ved luftforsvarets brannstasjon ved Bod\xc3\xb8 flyplass. Parallelt med jobben i forsvaret drev Johnsen med forskjellige dykkeroppdrag. 8. januar 1958 deltok han som en av de f\xc3\xb8rste brannmennene p\xc3\xa5 stedet i slukningsarbeidet av MS \xc2\xabErling Jarl\xc2\xbb hvor 14 mennesker omkom. Johnsen var initiativtakeren bak grunnleggelsen av Bod\xc3\xb8 Froskemannsklubb i 1955, samme \xc3\xa5r gjorde han sitt f\xc3\xb8rste betalte dykkeroppdrag. _NEWLINE_I 1963 etablerte han Polardykk A/S som drev med redningsarbeid, bygging av broer og kaier, heving av b\xc3\xa5ter, dykkerskole og salg av dykkerutstyr. I tillegg hadde Polardykk A/S redningsmenn p\xc3\xa5 Redningshelikopteret i Bod\xc3\xb8. Johnsen var den f\xc3\xb8rste dykkeren nede p\xc3\xa5 DS \xc2\xabRabat\xc2\xbb. Det var i 1965, og form\xc3\xa5let var \xc3\xa5 sprenge mastetoppene. Etter dette begynte sportsdykkere \xc3\xa5 vise sin interesse for denne skuten. _NEWLINE_ P\xc3\xa5 slutten av 1960-tallet fikk Polardykk A/S det sunkne skipet DS \xc2\xabSkjerstad\xc2\xbb i delbetaling for arbeid. Johnsen satte deretter i gang arbeid for \xc3\xa5 ta opp skipets kondensator, for \xc3\xa5 selge metallene. For \xc3\xa5 kunne berge den, sprengte dykkerne seg inn i maskinrommet. Liggende ved kjelen fant de en udetonert bombe fra 2. verdenskrig som hadde ligget i mer enn 30 \xc3\xa5r etter at den traff skipet. Marinen ble tilkalt for \xc3\xa5 sprenge bomben. Den eksploderte med full kraft da den ble detonert. Det bomben ikke klarte i 1940, klarte den alle disse \xc3\xa5rene senere. Hele Rognan ristet kraftig denne dagen. Hele midtskipet med maskinrommet ble i l\xc3\xb8pet av sekunder omgjort til vrakgods, og vraket fikk s\xc3\xa5 store skader at videre berging ble lagt p\xc3\xa5 is. _NEWLINE_I 1968 deltok Odd som r\xc3\xb8ykdykker i slukkingen av brannen ved Bod\xc3\xb8 sykehus hvor alle pasientene blir berget ut i god behold. Skadene ble betegnet som st\xc3\xb8rre enn under bombingen i 1940.Polardykk A/S ble solgt i 1995 og helt frem til salget jobbet han som arbeidsdykker ved siden av daglig drift. Johnsen var i en \xc3\xa5rrekke formann i Nordlands fjerde distrikt i Redningsselskapet (NSSR) og satt ogs\xc3\xa5 i sentralstyret i Redningsselskapet (NSSR) i mange \xc3\xa5r."